LV Eiropas Savienības Oficiālais Vēstnesis L 206/46

NORĀDĪJUMI EIROPAS SAVIENĪBAS CIVILDIENESTA TIESAS SEKRETĀRAM

(2014. gada 21. maijs)

EIROPAS SAVIENĪBAS CIVILDIENESTA TIESA,

ŅEMOT VĒRĀ CIVILDIENESTA TIESAS PRIEKŠSĒDĒTĀJA PRIEKŠLIKUMU,

ņemot vērā 2014. gada 21. maija Reglamentu

un jo īpaši tā 132. pantu,

izdod šos norādījumus.

NORĀDĪJUMI SEKRETĀRAM

1. pants

Definīcijas

Visas Reglamenta 1. pantā iekļautās definīcijas tādā pašā veidā ir piemērojamas šajos norādījumos.

2. pants

Sekretāra pilnvaras un aizstāšana

Sekretāra pilnvaras ir paredzētas Reglamenta 20. pantā. Viņa aizstāšana notiek saskaņā ar tā 18. un 19. pantu.

3. pants

Kancelejas darbalaiks

1. Kanceleja ir atvērta katru darbdienu. Darbdienas ir visas dienas, izņemot sestdienas, svētdienas un svētku dienas, kas uzskaitītas Reglamenta 25. panta 2. punktā minētajā sarakstā.

2. Ja iepriekšējā punktā minētā darbdiena ir brīvdiena iestādes ierēdņiem un darbiniekiem, tad laikā, kad kanceleja parasti ir atvērta apmeklētājiem, iespēju sazināties ar kanceleju nodrošina dežuranti.

3. Kanceleja ir atvērta apmeklētājiem laikā no 9.00 līdz 12.00 un no 14.30 līdz 16.30. Reglamenta 25. panta 2. punktā paredzēto Civildienesta tiesas oficiālo brīvdienu laikā piektdienas pēcpusdienā kanceleja apmeklētājiem ir slēgta.

4. Kancelejas telpās var iekļūt tikai lietas dalībnieku pārstāvji vai to pienācīgi pilnvarotas personas, kā arī personas, kas ir iesniegušas pieteikumu par juridisko palīdzību.

5. Kad kanceleja ir slēgta, procesuālos dokumentus jebkurā diennakts laikā var nodot sargam pie ieejas Eiropas Savienības Tiesā rue du Fort Niedergrünewald Luksemburgā. Sargs izdara ierakstu, kam ir pierādījuma spēks, par šādas iesniegšanas datumu un laiku un pēc pieprasījuma izsniedz kvīti.

4. pants

Reģistrs

1. Spriedumus un rīkojumus, kā arī visus procesuālos dokumentus, kas pievienoti lietas materiāliem lietās, kuras iesniegtas izskatīšanai Civildienesta tiesā, to iesniegšanas kārtībā ieraksta reģistrā, izņemot tos, kas sagatavoti izlīguma nolūkā Reglamenta 90. panta nozīmē un kas paredzēti šo norādījumu 6. panta 4. punktā.

2. Sekretārs izdara atzīmi par ierakstīšanu reģistrā, kurā norāda ieraksta reģistrā kārtas numuru un datumu, uz ikviena procesuālā dokumenta oriģināla vai uz tās šī dokumenta versijas, kas uzskatāma par oriģinālu Civildienesta tiesas 2011. gada 20. septembra lēmuma par procesuālo dokumentu iesniegšanu un izsniegšanu, izmantojot lietojumprogrammu e-Curia (OV C 289, 11. lpp.) (turpmāk tekstā – “lēmums par e-Curia”), 3. panta izpratnē, un – pēc lietas dalībnieku lūguma – uz šim nolūkam iesniegtajām kopijām. Atzīme uz procesuālā dokumenta oriģināla ir jāparaksta sekretāram.

3. Ierakstus reģistrā numurē augošā secībā pēc kārtas. Tie ietver procesuālā dokumenta identificēšanai vajadzīgo informāciju, it īpaši iesniegšanas un reģistrācijas datumu, lietas numuru un dokumenta veidu.

4. Iepriekšējā punkta piemērošanai attiecīgā gadījumā ņem vērā:

— dienu, kurā procesuālo dokumentu ir saņēmis sekretārs vai kancelejas ierēdnis vai darbinieks,

— šo norādījumu 3. panta 5. punktā minēto dienu,

— lēmuma par e-Curia 5. pantā paredzēto dienu vai

— Statūtu 54. panta pirmajā daļā un Statūtu I pielikuma 8. panta 1. punktā paredzētajos gadījumos – dienu, kad procesuālais dokuments ir iesniegts Tiesas vai Vispārējās tiesas sekretāram.

5. Ja tiek izdarīti labojumi, reģistrā par to izdara atzīmi. Elektroniskais reģistrs darbojas tādā veidā, lai no tā nevarētu izdzēst nevienu ierakstu un lai ikviens ierakstā vēlāk izdarīts grozījums vai labojums būtu skaidri pamanāms.

5. pants

Kārtas numurs

1. Reģistrējot pieteikumu par lietas ierosināšanu, lietai piešķir kārtas numuru, pirms kura ir “F-” un pēc kura ir norāde par gadu. Reglamenta 45. panta 2. punkta trešās daļas piemērošanas gadījumā kārtas numurā norādītais gads atbilst dienai, kurā iesniegts dokuments, kas ņemts vērā, lai ievērotu procesuālos termiņus.

2. Pieteikumiem par pagaidu noregulējumu, pieteikumiem par spriedumu vai rīkojumu labojumiem vai interpretāciju, pieteikumiem par pārskatīšanu vai trešās personas protesta pieteikumiem, pieteikumiem par tiesāšanās izdevumu noteikšanu un pieteikumiem par juridisko palīdzību, kas attiecas uz izskatāmajām prasībām, piešķir to pašu kārtas numuru, ko pamatlietai, un pievieno atzīmi, kas norāda uz to, ka tā ir īpaša, atsevišķa tiesvedība. Lietu nodalīšanas gadījumā, kā tas ir paredzēts Reglamenta 44. panta 2. punktā, no citām lietām nodalītā vai nodalītās lietas saglabā to pašu kārtas numuru, aiz kura ir norāde par nodalīšanu un, attiecīgā gadījumā, skaitlisks identifikators. Ja pirms prasības celšanas saistībā ar to ir iesniegts pieteikums par juridisko palīdzību, šai prasībai piešķir to pašu lietas numuru, kāds ir piešķirts pieteikumam. Ja Eiropas Savienības Vispārējā tiesa pēc apelācijas tiesvedības nodod lietu atpakaļ Civildienesta tiesai, minētajai lietai saglabā numuru, kas tai piešķirts, kad tā sākotnēji tika izskatīta Civildienesta tiesā, aiz kura ir norāde uz nodošanu atpakaļ.

6. pants

Lietas materiāli un piekļūšana lietas materiāliem

1. Lietas materiālos atrodas procesuālie dokumenti, kam attiecīgā gadījumā ir pievienoti to pielikumi un uz kuriem ir šo norādījumu 4. panta 2. punktā paredzētā norāde, izņemot procesuālos dokumentus, kuru pieņemšana ir atteikta saskaņā ar šo norādījumu 8. pantu, šajā lietā pieņemtie nolēmumi, to skaitā visi nolēmumi, kas attiecas uz atteikumiem pieņemt dokumentus, iepriekšēji ziņojumi tiesas sēdē, tiesas sēžu protokoli, tiesas sekretāra veikta izsniegšana, kā arī attiecīgā gadījumā visi citi dokumenti vai sarakste, kas jāņem vērā, izskatot lietu.

2. Šaubu gadījumā jautājumu par to, vai procesuālais dokuments ir iekļaujams lietas materiālos, sekretārs nodod izskatīšanai priekšsēdētājam.

3. Lietas materiālos iekļaujamajiem dokumentiem piešķir kārtas numuru.

4. Atkāpjoties no 1. punkta, procesuālos dokumentus, kas sagatavoti izlīguma nolūkā Reglamenta 90. panta nozīmē (sk. šo norādījumu 4. panta 1. punktu), iekļauj atsevišķā lietas materiālu daļā.

5. Procesuālo dokumentu konfidenciālās un nekonfidenciālās versijas glabā lietas materiālu atsevišķās daļās. Piekļūt lietas materiālu konfidenciālajai daļai var tikai lietas dalībnieki, uz kuriem neattiecas rīkojums par konfidencialitāti.

6. Kādā lietā iesniegtu procesuālo dokumentu, kas iekļauts šīs lietas materiālos, nevar ņemt vērā citas lietas izspriešanai.

7. Beidzoties tiesvedībai, sekretārs lietu slēdz un arhivē. Slēgtajā lietā ir lietas materiālos iekļauto procesuālo dokumentu, izņemot to, kas sagatavoti izlīguma nolūkā Reglamenta 90. panta nozīmē, saraksts ar norādi uz to numuru, kā arī titullapa, kurā ir minēts lietas kārtas numurs, lietas dalībnieki un datums, kad lieta ir slēgta.

7. pants

Konfidencialitāte

1. Neierobežojot Reglamenta 47. panta 1. punktu, attiecībā uz procesuālajiem dokumentiem, ko puses vēlas iesniegt pēc savas ierosmes vai iesniedz pēc Civildienesta tiesas lūguma, puses attiecīgā gadījumā dara zināmu, ka pastāv konfidenciāli dati, un iesniedz versiju, kurā šie dati ir izlaisti. Šajā gadījumā attiecīgais lietas dalībnieks vienlaicīgi nosūta Civildienesta tiesai attiecīgā dokumenta pilno versiju, lai tā varētu pārbaudīt, pirmkārt, vai izlaistie dati faktiski ir konfidenciāli un, otrkārt, vai izlaistie dati neliedz otram lietas dalībniekam īstenot tiesības uz lietas taisnīgu izskatīšanu, kā arī netraucē pareizu tiesvedības norisi. Civildienesta tiesa attiecīgā gadījumā lūdz iesniegt versiju, kurā ir izdarītas izmaiņas. Pabeigusi pārbaudi, Civildienesta tiesa atdod atpakaļ pilnu attiecīgā dokumenta versiju.

2. Lietas dalībnieks atbilstoši Reglamenta 87. panta 1. punktam var lūgt, lai dažiem lietas materiālos iekļautiem datiem tiktu noteikta konfidencialitāte attiecībā uz personu, kas iestājusies lietā, vai – lietu apvienošanas gadījumā atbilstoši Reglamenta 44. panta 3. punktam – attiecībā uz citu lietas dalībnieku apvienotajā lietā.

8. pants

Atteikums pieņemt procesuālos dokumentus un trūkumu novēršana

1. Sekretārs nodrošina, lai lietas materiālos iekļautie procesuālie dokumenti atbilstu Statūtu, Reglamenta, Praktisko norādījumu lietas dalībniekiem, kā arī šo norādījumu sekretāram noteikumiem. Vajadzības gadījumā viņš nosaka lietas dalībniekiem termiņu, lai tie iesniegtajos procesuālajos dokumentos varētu novērst formālus trūkumus. Formālo nosacījumu neievērošana var būt pamats prasību vai citu procesuālo aktu atzīt par nepieņemamu.

2. Sekretārs atsakās reģistrēt procesuālos dokumentus, kas nav paredzēti Reglamentā. Šaubu gadījumā vai tad, ja lietas dalībnieki izsaka protestu, sekretārs nodod jautājumu izskatīšanai priekšsēdētājam.

3. Neskarot Reglamenta 45. panta 2. punkta trešo daļu un lēmumu par e-Curia, sekretārs pieņem tikai tos dokumentus, uz kuriem ir lietas dalībnieka pārstāvja ar roku rakstīta paraksta oriģināls.

4. Sekretārs nodrošina, ka procesuālo dokumentu, ieskaitot to pielikumus, apjoms nepārsniedz to, kas ir atbilstošs pareizas tiesvedības norisei, un ka tie tiek iesniegti atbilstoši attiecīgiem Praktiskajos norādījumos lietas dalībniekiem paredzētajiem noteikumiem.

5. Izņemot Reglamentā skaidri paredzētus gadījumus, sekretārs atsakās pieņemt lietas dalībnieku procesuālos rakstus vai procesuālos dokumentus, kas, kaut vai tikai daļēji, ir sagatavoti valodā, kura nav tiesvedības valoda. Tomēr pietiekami pamatotos gadījumos sekretārs var provizoriski pieņemt pielikumus, kas ir sagatavoti valodā, kura nav tiesvedības valoda. Šaubu gadījumā vai tad, ja lietas dalībnieki izsaka protestu, sekretārs attiecīgo dokumentu iesniedz priekšsēdētājam, lai viņš izlemtu, vai dokuments ir jāpieņem.

6. Ja trešās personas, kas nav dalībvalsts, pieteikums par iestāšanos lietā nav sagatavots tiesvedības valodā, sekretārs lūdz novērst šo trūkumu pirms tā paziņošanas lietas dalībniekiem. Ja šāda tiesvedības valodā sagatavota pieteikuma versija ir iesniegta termiņā, ko šajā ziņā iepriekš noteicis sekretārs, dienu, kad ir iesniegta pirmā versija, kura nav bijusi tiesvedības valodā, tomēr uzskata par dienu, kurā dokuments ticis iesniegts.

7. Ja trūkumi netiek novērsti vai ja attiecīgais lietas dalībnieks izsaka protestu, sekretārs attiecīgo dokumentu iesniedz priekšsēdētājam, lai viņš izlemtu, vai dokuments ir jāpieņem.

9. pants

Advokāta tiesību apliecināšana

Saistībā ar Reglamenta 31. panta 2. punktā paredzētā apliecinošā dokumenta par to, ka advokāts, kurš pārstāv lietas dalībnieku vai palīdz tā pārstāvim, ir tiesīgs praktizēt dalībvalsts vai citas valsts, kas ir Līguma par Eiropas Ekonomikas zonu līgumslēdzēja puse, tiesā, iesniegšanu var atsaukties uz Civildienesta tiesas kancelejā iepriekš iesniegtu dokumentu. Katrā ziņā dokuments, uz kuru var atsaukties, nedrīkst būt sagatavots agrāk nekā piecus gadus pirms prasības pieteikuma iesniegšanas dienas.

10. pants

Izsniegšana

1. Sekretārs nodrošina, ka Statūtos, kā arī Reglamentā paredzētā izsniegšana, paziņošana un nosūtīšana tiek veikta atbilstoši tā 36. pantam.

2. Reglamenta 115.–120. pantā minētajās pagaidu noregulējuma tiesvedībās procesuālos dokumentus sekretārs var nosūtīt, izmantojot visus atbilstīgos līdzekļus, ko prasa steidzamība.

11. pants

Termiņu noteikšana un pagarināšana

1. Reglamentā paredzētos termiņus sekretārs nosaka un attiecīgā gadījumā pagarina saskaņā ar pilnvarām, kas viņam ir piešķirtas saskaņā ar Reglamenta 39. panta 2. punktu.

2. Reglamentā paredzētos termiņus nevar pagarināt, ja vien nepastāv izņēmuma apstākļi. Jebkurš pieteikums par termiņa pagarināšanu ir pienācīgi jāmotivē un pietiekami savlaicīgi jānosūta sekretāram, ņemot vērā sākotnēji noteiktā termiņa beigu dienu. Termiņu principā nevar pagarināt vairāk nekā vienu reizi. Procesuālos termiņus, kas nav paredzēti Reglamentā, var pagarināt priekšsēdētājs.

12. pants

Tiesas sēdes un to protokoli

1. Pirms katras atklātās tiesas sēdes sekretārs sagatavo sēdes darba kārtību tiesvedības valodā, kurā norāda tiesas sēdes datumu, laiku un vietu, iztiesāšanas sastāvu, izskatāmās lietas un lietas dalībnieku vārdus/nosaukumus, kas attiecīgā gadījumā ir padarīti anonīmi saskaņā ar Reglamenta 48. panta 1. punktu.

2. Sēdes darba kārtību izvieto pie ieejas tiesas sēdes zālē.

3. Sekretārs attiecīgi katras lietas tiesvedības valodā sagatavo katras tiesas sēdes protokolu, kurā ir norādīta lieta, tiesas sēdes datums, laiks un vieta, kā arī, iespējams, tas, ka tiesas sēde ir slēgta, kurā ir norādīti klātesošo tiesnešu un tiesas sekretāra uzvārdi, klātesošo lietas dalībnieku pārstāvju, prasītāju, kas piedalās tiesas sēdē paši, un nopratināto liecinieku vai ekspertu uzvārdi un statuss un kurā ir norādīti tiesas sēdē iesniegtie pierādījumi vai procesuālie dokumenti un, vajadzības gadījumā, tiesas sēdē izdarītie paziņojumi, kā arī Civildienesta tiesas vai priekšsēdētāja sēdē pasludinātie lēmumi. Protokolu nosūta lietas dalībniekiem.

13. pants

Liecinieki un eksperti

1. Sekretārs veic pasākumus, kas vajadzīgi, lai izpildītu rīkojumus par ekspertīzi vai liecinieku nopratināšanu.

2. Liecinieki sekretāram iesniedz apliecinošus dokumentus par viņu izmaksām un negūto peļņu, un eksperti – rēķinu par viņu pakalpojumiem un izmaksām.

3. Sekretārs saskaņā ar Reglamentu liek no Civildienesta tiesas kases izmaksāt lieciniekiem un ekspertiem attiecīgās summas. Ja šīs summas tiek apstrīdētas, sekretārs jautājumu nodod izlemšanai priekšsēdētājam.

4. Sekretārs nodrošina, ka tās ekspertu vai liecinieku nopratināšanas izmaksas attiecīgā lietā, ko avansā samaksājusi Civildienesta tiesa, tiek pieprasīta no lietas dalībniekiem, kam piespriests atlīdzināt tiesāšanās izdevumus. Vajadzības gadījumā piemēro šo norādījumu 15. panta 3. punkta noteikumus.

14. pants

Spriedumu un rīkojumu oriģināli

1. Civildienesta tiesas spriedumu un rīkojumu oriģinālus glabā hronoloģiskā secībā kancelejas arhīvos. Lietas materiālos iekļauj apliecinātu kopiju.

2. Pēc lietas dalībnieku lūguma sekretārs tiem izsniedz sprieduma vai rīkojuma oriģināla apliecinātas papildu kopijas.

3. Eiropas Savienības Vispārējās tiesas spriedumus vai rīkojumus, kas pieņemti apelācijas tiesvedībā, vai Tiesas spriedumus un rīkojumus, kurus tā pieņēmusi, veicot pārskatīšanu, norāda uz attiecīgā sprieduma vai rīkojuma malas; tā apliecinātu kopiju pievieno pārsūdzētā sprieduma vai rīkojuma oriģināleksemplāram.

15. pants

Drošības naudas iemaksa un summu atgūšana

1. Ja Civildienesta tiesas kasē ir jāatgūst juridiskās palīdzības veidā izmaksātās summas, lieciniekiem vai ekspertiem avansā samaksātās summas vai summas, kas jāmaksā vai kas jāiemaksā kā drošības nauda lietas dalībniekiem saskaņā ar Reglamenta 108. un 109. pantu, sekretārs, nosūtot ierakstītu vēstuli ar paziņojumu par saņemšanu vai, attiecīgā gadījumā, izmantojot e-Curia, šīs summas pieprasa samaksāt lietas dalībniekam, kam minētās summas jāmaksā saskaņā ar galīgo nolēmumu vai motivētu Civildienesta tiesas priekšsēdētāja lēmumu, kas ir paredzēts Reglamenta 109. pantā. Drošības naudas summas tiek ieskaitītas iestādes darījumu kontā.

2. Ierakstīta vēstule ir uzskatāma par nodotu tās adresātam desmitajā dienā pēc tās iesniegšanas pastā vietā, kur atrodas Civildienesta tiesas mītne, izņemot gadījumus, kas ar paziņojumu par saņemšanu tiek pierādīts, ka sūtījums ir saņemts citā dienā, vai kad adresāts trīs nedēļu laikā pēc informācijas saņemšanas pa faksu informē sekretāru, ka izsniedzamais dokuments līdz viņam nav nonācis.

3. Ja maksājamās summas sekretāra noteiktajā termiņā netiek samaksātas, viņš var lūgt Civildienesta tiesu izdot izpildāmu rīkojumu, kurā viņš vajadzības gadījumā var prasīt tā piespiedu izpildi.

16. pants

Kancelejas nodevas

1. Ja lietas dalībniekam pēc tā lūguma izsniedz procesuāla dokumenta kopiju vai izrakstu no lietas materiāliem vai no reģistra papīra formā, sekretārs iekasē kancelejas nodevu, kas atbilst EUR 3,50 par apliecinātas kopijas lappusi un EUR 2,50 par neapliecinātas kopijas lappusi.

2. Ja sekretārs pēc lietas dalībnieka lūguma organizē procesuāla dokumenta vai izraksta no lietas materiāliem tulkojumu, tad iekasē kancelejas nodevu EUR 1,25 apmērā par rindu.

17. pants

Dokumentu publicēšana un ievietošana internetā

1. Civildienesta tiesas publikācijas un ar to saistīto dokumentu ievietošanu internetā nodrošina sekretārs.

2. Tiesas sekretārs nodod publicēšanai Eiropas Savienības Oficiālajā Vēstnesī Reglamentā, šajos norādījumos un Praktiskajos norādījumos lietas dalībniekiem paredzētos lēmumus, kā arī paziņojumus par iesniegtajām prasībām un par galīgajiem nolēmumiem.

3. Tiesas sekretārs nodrošina, ka Civildienesta tiesas judikatūra ir pieejama sabiedrībai saskaņā ar Civildienesta tiesas pieņemtajiem noteikumiem.

18. pants

Padomi lietas dalībnieku pārstāvjiem

Pēc lietas dalībnieku pārstāvju lūguma sekretārs tiem sniedz informāciju par praksi, ko ievēro saskaņā ar Reglamentu, Praktiskajiem norādījumiem lietas dalībniekiem, šiem norādījumiem sekretāram, lēmumu par e-Curia un lietojumprogrammas e-Curia lietošanas noteikumiem, lai nodrošinātu efektīvu procesa norisi.

19. pants

Atkāpes no šiem norādījumiem

Ja to prasa īpaši lietas apstākļi un ja tas ir vajadzīgs pareizas tiesvedības nodrošināšanai, Civildienesta tiesa vai priekšsēdētājs var atkāpties no šiem norādījumiem.

20. pants

Šo norādījumu stāšanās spēkā

1. Šos norādījumus sekretāram, kas ir autentiski Padomes Regulas Nr. 1, kura Civildienesta tiesai ir piemērojama saskaņā ar Eiropas Savienības Tiesas statūtu I pielikuma 7. panta 2. punktu, 1. pantā minētajās valodās, publicē Eiropas Savienības Oficiālajā Vēstnesī. Tie stājas spēkā trešā mēneša pirmajā dienā pēc to publicēšanas.

2. Ar šiem norādījumiem sekretāram tiek atcelti un aizstāti 2012. gada 11. jūlija norādījumi sekretāram (OV L 260, 1. lpp.).